ליגת העל: מכבי חיפה ניצחה 0:2 את בית"ר ירושלים - וואלה! ספורט
תקצירי ליגת העל: מחזור תשיעי
ליגת העל: מכבי חיפה ניצחה 0:2 את בית"ר ירושלים
הירוקים חזרו לנצח בעזרת היריבה שתמיד מוציאה אותם ממשברים. תורג'מן (12) כבש שער ראשון בקרית אליעזר מאז ה-25 באוגוסט, עזרא (79) הוסיף את השני מול הירושלמים החלשים
מערכת וואלה! ספורט יום שני, 11 בנובמבר 2013, 22:50
מכבי חיפה קיבלה את היריבה האולטימטיבית על מנת לצאת מהמשבר העמוק. בית"ר ירושלים, שלא ניצחה את הירוקים ב-12 המפגשים האחרונים וידעה לסייע ליריבה מהכרמל להיחלץ ממשברים קודמים, הגיעה לקרית אליעזר ורשמה הערב (שני) הפסד חוץ ראשון העונה בליגה. אחרי חמישה משחקים בכל המסגרות ללא שער זכות ביתי, אלון תורג'מן שבר את הבצורת בדקה ה-12 אחרי בישול נפלא של רובן ראיוס. חן עזרא הוסיף (79) ומכבי חיפה ניצחה 0:2 את בית"ר האנמית כדי לשלוח את אריק בנאדו רגוע יותר לפגרה, עם 11 נקודות במקום העשירי.
דירוג: 10 שחקני הרכש הגרועים של מכבי חיפה בשנים האחרונות
שבר את הקרח. אלון תורג'מן (צילום: אדריאן הרבשטיין)
אלון תורג'מן שחקן מכבי חיפה חוגג שער (צילום: אדריאן הרבשטיין)
שני הפסדי הליגה האחרונים העלו את מפלס הלחץ בכרמל, כשבנאדו ביצע הפעם שישה שינויים לעומת ההרכב שסיים ב-0:0 מול פאוק סלוניקי ביום חמישי. יניב קטן, ראיוס ותורג'מן היו בין השבים להרכב, ושני האחרונים גם דאגו לשבירת הקרח. כדור עומק מתוחכם של הספרדי מצא את החלוץ, שלא נכשל מול אריאל הרוש וכבש את הראשון של הירוקים בקרית אליעזר מאז ה-25 באוגוסט. יציע ג' אמנם היה סגור בגלל העונש, אבל ההתרגשות ניכרה באצטדיון. בית"ר לא הצליחה לאיים על שערו של בויאן שראנוב, ולקראת סיום המחצית גם איבדה את אייס קרים שנפצע והוחלף.
אלי כהן ביצע חילוף נוסף עם פתיחת המחצית השנייה (צחי אליחן במקום בריאן ז'ונס) אבל מכבי חיפה רק ביססה את שליטתה בשדה, במקביל לביסוס מעמדו של שמעון אבוחצירא כמחמיצן הראשי שלה. חלוץ הרכש חיפש את שער הליגה הראשון שלו במדים הירוקים, החטיא בתוספת הזמן של המחצית הראשונה וסיפק עוד החמצה משולשת מול אריאל הרוש ולנדרי מולמו בדקה ה-55, לפני שפינה את מקומו. גם עזרא ותורג'מן הצטרפו עם החטאות משלהן, אך לשמחתו של בנאדו לפחות הפעם ההגנה שלו תפקדה היטב (יכולת משופרת של טאלב טואטחה, סארי פלאח בעוד משחק טוב) ולא ספגה. עזרא דאג בכל מקרה להבטיח את הניצחון עם שער הליגה הרביעי שלו העונה בדקה ה-79. צפירת הרגעה בחיפה.
נפצע והוחלף במחצית ראשונה. אייס קרים (צילום: אדריאן הרבשטיין)
אייס קרים בית"ר ירושלים נפצע (צילום: אדריאן הרבשטיין)
* אוהדי בית"ר הניפו שלט תמיכה באוהדים שהואשמו בהצתת משרדי המועדון.
דקה 7: אבוחצירא השתחרר, אבל במקום למסור לעזרא בחר לבעוט מ-18 מטרים. הכדור שלו חלף שני מטר מעל המשקוף.
דקה 9: קריאף הוציא כדור טוב מצד ימין, אייס קרים ניסה לסובב ובעט מ-16 מטרים החוצה.
דקה 12: גול! הבצורת בקרית אליעזר נשברה. ראיוס הכניס כדור עומק מושלם עם הפאלש לתורג'מן, שמול הרוש מצא בשמאל את הפינה הרחוקה. שער ליגה שני לחלוץ, 0:1 למכבי חיפה שכבשה לראשונה בביתה מאז ה-25 באוגוסט.
דקה 17: השער עשה טוב לחיפה. עזרא ניסה למצוא במסירת עומק את אבוחצירא, אך הרוש הקדים אותו.
דקה 26: חדד הרים כדור חופשי מצד שמאל, קפילוטו ליטף את הכדור עם הראש והחוצה.
דקה 34: עזרא הגביה קרן ופלאח נגח החוצה, אבל לצערה של בית"ר אייס קרים נפצע באותו מהלך בשריר הירך האחורי. ברק משה החליפו.
דקה 38: תורג'מן יצא למתפרצת והשאיר אחורה לידין, שבעט שטוח לידיו של הרוש.
דקה 45+2: ראיוס השאיר כדור ימינה לאבוחצירא שהיה חייב לכבוש, אבל הבעיטה השטוחה שלו נהדפה ברגלו של השוער הרוש. עוד החמצה לאוסף של חלוץ הרכש, שעדיין מחפש שער ליגה ראשון במדים הירוקים.
החמיץ ללא הפסקה. שמעון אבוחצירא מול אריאל הרוש (צילום:יוסי ציפקיס)
דקה 49: טואטחה פרץ משמאל והעביר כדור רוחב שהגיע איכשהו לעזרא, אבל הבעיטה של הקשר פגעה דווקא ביד של אבוחצירא ובית"ר נחלצה.
דקה 55: החמצה משולשת של אבוחצירא. טואטחה מצא את החלוץ שבעט שטוח לגופו של הרוש. גם הריבאונד נעצר אצל השוער, ובניסיון השלישי אבוחצירא בעט עם העקב וראה את מולמו מציל מהקו.
דקה 55: ההתקפה של מכבי חיפה נמשכה עם טואטחה, שהעביר ימינה לעבר עזרא. הבעיטה החזקה של הקשר מזווית אלכסונית נהדפה גם היא על ידי הרוש. איזה מכבש.
דקה 56: ומנגד, בנגורה פרץ מימין והגביה לרחבה, אליחן נגח מחמישה מטרים מעל המשקוף.
דקה 62: אזולאי נכנס כמחליף ובפעולה הראשונה שלו ניסה להעביר רוחב וכמעט כבש, כשהרוש הדף בקושי לקרן.
דקה 69: עוד החמצה גדולה של מכבי חיפה. הפעם תורג'מן מצא עצמו מול השוער וכבר הכניע את הרוש, אבל בעט חלש והכדור הורחק מהקו על ידי טונייס.
דקה 79: גול! ראיוס הגביה קרן מצד שמאל, אזולאי נגח כדור שפגע בטונייס והגיע לעזרא, שהפעם בעט חזק בין כולם מ-10 מטרים. הכדור פגע בהרוש והמשיך לרשת. שער ליגה רביעי לעזרא, 0:2 למכבי חיפה.
דקה 90: מולמו הגביה מצד שמאל, בנגורה הקדים את פלאח ונגח החוצה.
בית"ר הייתה אנמית. טטה בנגורה מול דקל קינן (צילום: יוסי ציפקיס)
דקל קינן שחקן מכבי חיפה לפני טטה בנגורה שחקן בית"ר ירושלים (צילום: יוסי ציפקיס)
מכבי חיפה: בויאן שראנוב, אלעד גבאי, דקל קינן, סארי פלאח, טאלב טואטחה, אביחי ידין, רובן ראיוס, יניב קטן, חן עזרא (עידן ורד, 85), שמעון אבוחצירא (שלומי אזולאי, 61), אלון תורג'מן (דינו אנדלובו, 72).
בית"ר ירושלים: אריאל הרוש, אלי דסה, אנדרס טונייס, ניסו קפילוטו, לנדרי מולמו, שי חדד, אייס קרים (נפצע - ברק משה, 36), אופיר קריאף, בריאן ז'ונס (צחי אליחן, 46), טטה בנגורה, איציק כהן (דוד רביבו, 74).
התפרצות רגשות. שחקני מכבי חיפה (צילום: אדריאן הרבשטיין)
נלחם על כל כדור. יניב קטן (צילום: אדריאן הרבשטיין)
יניב קטן שחקן מכבי חיפה גולש (צילום: אדריאן הרבשטיין)
הפעם הוא מרוצה. בערך. יעקב שחר (צילום: אדריאן הרבשטיין)
נותר נטוש. יציע ג' בקרית אליעזר (צילום: יוסי ציפקיס)
יציע ג' הסגור באצטדיון קרית אליעזר (צילום: יוסי ציפקיס)
ראה הפסד חוץ ראשון. אלי טביב (צילום: יוסי ציפקיס)
הרבה זמן לא זכו לחגוג שער. אוהדי מכבי חיפה (צילום: יוסי ציפקיס)
אוהדי מכבי חיפה חוגגים (צילום: יוסי ציפקיס)
עם הפנים קדימה. שחקני מכבי חיפה (צילום: יוסי ציפקיס)
יחזרו לעצמם ברגע האמת? מכבי חיפה בדריבליסט
ישלחו את בנאדו הביתה? בית"ר ירושלים בדריבליסט